Document ID: 32010R1041

KOMISIJOS REGLAMENTAS (ES) Nr. 1041/2010
2010 m. lapkričio 16 d.
kuriuo iš dalies keičiamas Reglamentas (ES) Nr. 479/2010, kuriuo nustatomos Tarybos reglamento (EB) Nr. 1234/2007 nuostatų dėl valstybių narių Komisijai teikiamų informacinių pranešimų apie pieno ir pieno produktų sektorių įgyvendinimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 192 straipsnio 2 dalį kartu su 4 straipsniu,
kadangi:
(1)
Komisijos reglamento (ES) Nr. 479/2010 (2) 2 straipsnio 2 dalyje numatyta, kad kas mėnesį valstybės narės praneša Komisijai pašarams skirtų nugriebto pieno miltelių kainas. Ši informacija yra labai svarbus vidaus rinkos valdymo elementas, todėl būtų tikslinga tokius pranešimus teikti ne kas mėnesį, o kas savaitę.
(2)
Reglamento (ES) Nr. 479/2010 6 straipsnio 1 dalies b punkto nuostatos tikslas - atleisti valstybes nares nuo prievolės pranešti apie eksporto licencijų paraiškas tomis dienomis, kai Komisijos reglamento (EEB) Nr. 3846/87 (3) I priedo 9 dalyje nurodytiems produktams eksporto grąžinamosios išmokos netaikomos arba taikomos 0 dydžio grąžinamosios išmokos. Panašu, kad esamas minėtos nuostatos tekstas gali būti suprantamas klaidingai. Todėl tikslinga tą nuostatą suformuluoti aiškiau.
(3)
Todėl Reglamentas (ES) Nr. 479/2010 turėtų būti atitinkamai iš dalies pakeistas.
(4)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 479/2010 iš dalies keičiamas taip:
1)
6 straipsnio 1 dalies b punktas pakeičiamas taip:
„b)
kai tinka - tai, kad tą dieną paraiškų nepateikta, išskyrus atvejus, kai jokiems Komisijos reglamento (EEB) Nr. 3846/87 (4) I priedo 9 dalyje nurodytiems produktams eksporto grąžinamosios išmokos netaikomos arba taikomos tik 0 dydžio grąžinamosios išmokos;
2)
I.A ir I.B priedai pakeičiami šio reglamento priedo tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. lapkričio 16 d.

Labels: 17
19
6
12
18
15